Meiepoolsete materjalide puudulikkusest hoolimata leiame vennastekoguduse ajaloo uurimiseks siiski väga rikkalikult ainestikku, mis on koondunud Vennaste uniteedi arhiivi Herrnhutis Saksamaal. Möödunud aasta kevadel avanes nende ridade kirjutajal võimalus Õpetatud Eesti Seltsi ja Alexander von Humboldt-Stiftung'i stipendiaadina töötada ligi neli  kuud selles arhiivis ja saada enam-vähem täielik ülevaade sealsest eesti ainestikust, kuigi pearõhk oli asetatud kirjanduslooliste küsimuste uurimisele.